**Subiect de știre**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mai trece-o zi și toamna e pe ducă,

Miroase-a plumb, confeti și zăpadă,

Melancolia cerului caducă

Pe coama brazilor pare să cadă.

Aștept un semn și fulgul ce-o să-mi spună

Că s-a pornit la drum prima ninsoare

Și voi sădi în palma ta o rună

Să-mi facă spre Sibiu noaptea cărare.

Că poate iarna asta va fi lungă

Și focu-n șemineu o să ne-mbie

La multe fantezii, cât să ne-ajungă

În fiecare zi de-o poezie.

- Pe-aici e gri şi burgul toarce-alene

Cutreierat de vânturi, ploi banale,

În cafenele bârfele mondene

Fac victime. Poveşti colaterale

Se scriu pe coli de timp... Se-ncheie-o toamnă

Apoteotic, uite paparazzi,

Ce-o urmăresc de-aproape: “Bravo, doamnă,

Dai poeziei multe conotaţii.”

Închişi într-o mansardă vom rămâne

Şi-om deveni un subiect de ştire,

Prin fantezii trec sănii fără frâne,

Dar spune-mi, noi ne-mpotrivim, iubire?

Ioan Grigoraș Liliana Trif